# Die Schedelsche Weltchronik (deutsch):223

| 222 <<<Vorheriges Blatt | Die Schedelsche Weltchronik Blatt CCXXIII | Nächstes Blatt>>> 224 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXII verso:

DJeweil babst Clemens sein anwesen mit dem hoff nochmals in der statt Pictauia het do wardt der ko$^e$nig zu frankreich von seinen ambtlewten (als man sagt) also verlaytet das er dem babst verku$^e$ndet wie der hohmaiser der Templarier vnd sein bru$^e$edere in ettliche irrthumb vnnd laster gefallen werñ also das sie cristum verschmeheten. lesterten vnd belacheten. vmb dess willen vnd fu$^e$r den sie doch zestreyten gewidemt werñ. also auch das sie mit den tu$^e$rcken vnd sarracenen der sachen eins vnd den cristen widerwertig wern. demnach warden sie verfolget vnd großer mechtiger irer habe vnd gu$^e$eter entsetzet vnd die selben gu$^e$eter zu anderm geprauch vnd andern gaistlichen vnd verfechtern cristenlichs glawbens zu$^o$geaygnet. Als vil sich aber (wie hieuor gemeldet ist) diser orden in reichthu$^e$mern meret. souil mynnderet sich sein heilligkeit. Nw wardt Jacobus ein burgundier. der sich in disen orden thet nach absterben des hohmaisters durch fu$^e$rschu$^o$b der fu$^e$rsten in das hohmaisterambt gefu$^e$rdert. do begabe es sich dz er in Philipsen des frankreichischen ko$^e$nigs. dess sun er auß der tawff gehebt het vngenad fiel also das auß verhengknus des babsts alle fo$^e$rdersten diss ordens mitsambt dem benanten Jacobo irem hohmaister an eim aynigen tag auß befelhnus desselben ko$^e$nig Philippsen durch alles sein ko$^e$nigreich gefangen vnd irer stett. schlo$^e$ßer. schetze. habe vnd gu$^e$etere berawbt. vnd die gefangen gein parys gefu$^e$ert. daselbst langzeit in panden gehalten vil schendlicher ding. der sie doch lawgneten gefragt. vnd zu letst alle. außgenomen Jacobum mit dreyen gesellen zum prand verurteilt. vnd vber bekantnus rechts cristenlichs glawbens. vnd vber widersprechung beschuldigter ding verprennt. So wardt Jacobus gein Lyon. vnd von dannen nach bekantnus ettlicher ime vom babst fu$^e$rgehaltner ding widerumb gein Parys gefu$^e$ert vnd mit seiner gesellen einem. der des vienensischen Delphins bruder was zum tod verurteilt. Als ime aber in gegenwertigkeit zwayer bestlichen legaten die vrteil gelesen wardt do bezeu$^e$get er das er des tods wirdig aber doch der ding in der vrteil gemeldet nit schuldig wer. darauff lydde er mitsambt des Delphins bruder in beywesen des ko$^e$nigs die peyn des tods bestendigclich.
TRusianus ein artzt von Florentz Thadei des artzts iunger hat dise zeit ein grosse erklerung vber ein ertzneybu$^o$ch Galieni geschriben. vnd sich darnach als er merket das er in der ertzneyung nicht glu$^e$ckfellig was gantz auff gaistlichkeyt ergeben vnd cartheu$^e$ser orden angenomen.
RJchardus de media villa. ein hohgelerter man der hailligen schrift parfu$^o$ßer ordens ist (als ettlich sagen) diser zeit gewesen. vnd was ein solch synnreich vnd schriftweise man das ime nichtz in den go$^e$tlichen bu$^e$echern beschriben verporgen was. der dann vnder andern anzaigungen seiner synnschicklichkeit die vier bu$^e$echer der hohen synn gar scho$^e$n außgelegt hat.
IAcobus de viterbio augustiner ordens auch ein fu$^e$rtreffenlicher lerer der heilligen schrift vnd ertzbischof zu neapolis vnd tugent scheinperer man hat diser zeit als ein hohgelert man vil schriften den gelerten bekannt gemacht vnnd begriffen.
NAch der gepurt des herrñ. M.ccc.xiiij. iar erschynen drey monde vnd ein comet gegen mitternacht drey monat. nach verscheynunng desselben starb ko$^e$nig Philips zu franckreich. der het. xxix. iar geregirt. dann auf dem geiade kom ein wilds schwein vnder das pferd des ko$^e$nigs also das er vom pferd fiel vnd vnlang darnach mit todt verschied. Diser wz gar ein scho$^e$n man. gerads leibs vnd gu$^o$ter glidmaß. aber er suchet zeuil leiplicher ergetzung. darumb ließ er die seinen das ko$^e$nigreich besorgen. das kome dem selben ko$^e$nigreich zu großen vnstatten. Er ließe drey su$^e$n. nemlich Ludwigen den ko$^e$nig nauarre.

## CCXXIII recto:

Philipsen den grafen zu Pictauia oder pickardia. vnd Caroluz den grafen der marck. Alle dise drey sind ein kleyne zeit ko$^e$nig zu franckreich vnd gar scho$^e$n mann vnd irer weiberhalb vnglu$^e$cklich gewesen. dann Ludwig hieße die seinen erwu$^e$rgen. So schiede sich philippus von der seinen vnd name sich doch darnach wider auff. So hielt Carolus die seinen in fangknus. vnd man maynte solcher vnfal ko$^e$me daher das sie in verpoten graden geheyratet hetten. oder von irs vaters frefel wegen mit fangknus an babst Bonifacio geu$^e$bet.
ROdys die innseln gegen Lyciam vber gelegen ist in disem. M.ccc.viij. iar in der cristen gewalt komende dem orden sant Johanßen auß babstlicher machte vnd o$^e$berkeit befolhen worden. dann als die statt Jherusalem gantz verlorn was. vnd die templarier von fals wegen in große irrung vom babst außgelo$^e$scht warden do zohen dise Johanniter in dise innseln vnd vertriben die tu$^e$rken darauß. vnnd richteten die statt die schier zerru$^e$dett was mit hilff vnd fu$^e$rschutz der cristen wider auff mit wider vernewung des schiffzeu$^e$gs. also das sie nit allain dise inseln beschutzt vnd beschirmt. sunder auch den von cipern vnd andern nahend gelegnen cristenlichen vo$^e$lckern große hilff vnd beystand getan gaben. Disen rittern sind von irer beschutzung wegen cristenlichs glawbens im orient der templarier gu$^e$eter durch die bebst vnd ander cristenlich fu$^e$rsten zugeaygnet. Darnach wolten sie auß andechtiger bewegnus auch sannt augustins regel willigclich annemen. darumb sie auch von bebsten mit vil gaistlichen freyhaiten vnd gu$^o$taten geeret worden. Der Soldan auß egypten hat sie fu$^e$nff gantze iar mit gewappenter heerschiffung angefochten. aber doch mer schadens empfangen dann zugefu$^e$get. So haben auch die tu$^e$rcken vier mal diser ritter landschaft angegriffen vnd ein große niderlag vnd schlaht darob erlidden. zu iungst hat sie der tu$^e$rkisch keiser beschedigt. als hernach dauon meldunng beschiht. Sie sagen die rodiser haben gar ein wolbefestigts castell sant Peters genant. das sie mit großer costung bewaren. daselbst hin empflihen die cristen den tu$^e$rcken gar offt. darinn ziehen vnd halten sie hunde. die laßen sie bey nacht auß. Von denselben hunden sagt man das sie die cristen am gespor kennen vnnd sich freu$^e$ntlicher weys gegen ine erstellen. aber sie sollen die tu$^e$rcken anfallen. melden vnd peyssen.
IOhannes kaiser Heinrichs sun. dem sein vater Elizabeth die andern ko$^e$nig wentzelaws schwester vermehlet hat darnach das ko$^e$nigreich zu beheim beseßen vnd xxxv. iar mit gewaltiger hand geregirt. vnd dieweil sein vater in welschem land wz das ro$^e$misch reich heraußen in teu$^e$tschen landen als ein stathalter guberniret. als sich aber nach absterben seins vaters vil welscher stett an ine ergeben hetten do zohe er mit eim heer vber das gepirg vnd beschu$^e$tzet die nit wenig iar. dann als er die stett Brixen Bergamum Lucam Parmam Regium Mutinam vnd andere in seinen schirm empfieng. do vnderstu$^o$nd er sich dieselben stett mit schloßern vnd zynnen zebefestigen vnd pawet zu Bergamo ein fast wolbefestigts schloss das noch vorawgen ist[.] Darnach bracht er widerumb vnder sich die stett Eger vnd Preßlaw mitsambtandern stetten in der schlesi. vnd krieget mit den o$^e$sterreichern. von dannen bracht er einen solchen rawb das er sein rayßlewt mercklich reichet. Zu letst wardt er vom ko$^e$nig zu franckreich ime wider die engellender zu hilff gefordert vnd in eim großen streyt mit vil volcks erschlagen vnd ließ Carolum seinen sun. xxxi. iar alt.
Dantes aligerius von Florentz ein namgastiger poet vnd lerer der heilligen schrift diser zeit wardt auß Florentz von seinen mißgu$^e$nnern vertriben vnd zohe auf die hohen schu$^o$l gein Parys. vnd nach dem er ein poet vnd subtiler synnreicher tichter was so machet er gar ein scho$^e$ns lo$^e$blichs gedichte. darinn er die tieffe himlischer. irdischer vnd hellischer ding betrachtende. yede in viererlay gestalt. als geschihtlich. bedeu$^e$tlcih. sytlich vnd himlisch beschriben. vnd sunst mer anders in schriften gebracht hat[.] Als er aber auß franckreich zohe do hieng er Friderichen dem arrogonischen ko$^e$nig vnd Canigrandi dem herren von der layttern zu Bern an. Nach absterben desselben herren von Bern starb auch er zu Rauenna nach der gepurt Cristi. M.ccc.xxi. iar. in dem. lvi. iar seins alters.
* ↑ 1321 n. Chr.